KIRJALLINEN KYSYMYS E-2605/01 esittäjä(t): Caroline Lucas (Verts/ALE) komissiolle. Eläinten kuljetukset ehdokasvaltioista Euroopan unioniin.



Virallinen lehti nro 134 E , 06/06/2002 s. 0054 - 0055



KIRJALLINEN KYSYMYS E-2605/01 esittäjä(t): Caroline Lucas (Verts/ALE) komissiolle (26. syyskuuta 2001) Aihe: Eläinten kuljetukset ehdokasvaltioista Euroopan unioniin Tammikuussa 2001 Euroopan yhteisöjen komissio esitti neuvostolle kertomuksen kokemuksista, joita jäsenvaltiot ovat saaneet eläinten suojelemisesta kuljetuksen aikana annetusta direktiivistä sen jälkeen kun se pantiin täytäntöön vuonna 1995. Kertomus osoittaa, että - joissakin jäsenvaltioissa direktiiviä ei ole pantu asianmukaisesti täytäntöön - käytössä on heikosti suunniteltuja, puutteellisesti huollettuja ja puhdistamattomia kuljetusvälineitä - eläimet kärsivät epätarkoituksenmukaisten reittisuunnitelmien ja riittämättömien lepojaksojen takia - eläimiä kohdellaan huolimattomasti ja huonosti - sairaita eläimiä kuljetetaan, eikä kuljetusvälineissä ole riittäviä ilmanvaihtojärjestelmiä Kuitenkin suuria määriä eläviä karjaeläimiä on kuljetettu myös ehdokasvaltioista Euroopan unioniin. Kuinka monta elävää (a) lammasta, (b) härkää, (c) hevosta ja aasia sekä (d) sikaa on kuljetettu eri ehdokasvaltioista yksittäisiin jäsenvaltioihin vuosina (1) 1998, (2) 1999 ja (3) 2000 (a) teurastettaviksi ja (b) edelleen lihotettaviksi? Mitä komissio on tehnyt valvoakseen näiden eläinten hyvinvointia ennen niiden tuontia yhteisön alueelle? Mitä komissio on tehnyt varmistaakseen näiden eläinten hyvinvoinnin ennen niiden tuontia yhteisön alueelle? Mitä lisätoimia komissio aikoo ehdottaa parantaakseen näiden eläinten hyvinvointia, kun neuvoston direktiiviä 91/628/ETY(1) (muutettu neuvoston direktiivillä 95/29/EY(2)) tarkistetaan vuonna 2002? (1) EYVL L 340, 11.12.1991, s. 17. (2) EYVL L 148, 30.6.1995, s. 52. David Byrnen komission puolesta antama vastaus (15. marraskuuta 2001) Komissio toimittaa elävien eläinten kauppaa koskevat luvut arvoisalle parlamentin jäsenelle erikseen. Eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19. marraskuuta 1991 annetun neuvoston direktiivin 91/628/ETY 11 artiklassa edellytetään, että eläviä eläimiä yhteisöön tuoville tai yhteisön kautta siirtäville kuljettajille myönnetään lupa ainoastaan, jos he antavat kirjallisen sitoumuksen noudattaa direktiivin vaatimuksia. Neuvoston direktiivissä 91/496/ETY, joka annettiin 15. heinäkuuta 1991, vahvistetaan periaatteet kolmansista maista yhteisöön tuotavien eläinten eläinlääkärintarkastusten järjestämisestä(1). Direktiivin 4 artiklassa säädetään, että virkaeläinlääkärin on tehtävä fyysinen tarkastus rajatarkastusasemalle tuoduille eläimille. Tarkastukseen on kuuluttava erityisesti direktiivin 91/628/ETY edellytysten noudattamisen todentaminen. On huomattava, että direktiivit on osoitettu jäsenvaltioille, jotka ovat vastuussa niiden voimaansaattamisesta. Direktiivin 91/628/ETY 10 artiklassa edellytetään, että komissio tekee tarkastuksia paikan päällä direktiivin yhtenäisen soveltamisen varmistamiseksi. Päivittäinen valvonta, jolla varmistetaan kuljetettavien eläinten hyvinvointi, on kuitenkin jäsenvaltioiden vastuulla. Kansainvälisellä tasolla on toteutettu lukuisia aloitteita, joihin kuuluu erityisesti tiivis yhteistyö unioniin pyrkivien ehdokasmaiden toimivaltaisten viranomaisten kanssa. Yhteistyön seurauksena useat maat ottivat viime vuoden aikana käyttöön yhteisön vaatimukset eläinten suojelemiseksi kuljetuksen aikana. Komissio sai 23. lokakuuta 2001 neuvostolta valtuudet neuvotella yhteisön nimissä eläinten suojelusta kansainvälisten kuljetusten aikana tehdyn eurooppalaisen yleissopimuksen tarkistamisesta. Kaikki jäsenvaltiot ovat yleissopimuksen osapuolia samoin kuin Kypros, Tekki, Islanti, Norja, Puola, Romania, Venäjä, Sveitsi ja Turkki. Komissio aikoo direktiivin 91/628/ETY tarkistamisen yhteydessä tarkastella ehdotuksessaan, miten yhteisöön kuljetettavien eläinten hyvinvointioloja voidaan parantaa noudattaen samalla yhteisölle kuuluvia kansainvälisiä velvoitteita. Ehdotus perustuu eläinten terveyttä ja hyvinvointia käsittelevän tiedekomitean uuteen lausuntoon, joka on määrä antaa ennen vuoden 2001 päättymistä. (1) EYVL L 268, 24.9.1991, sellaisena kuin se on viimeksi muutettuna neuvoston direktiivillä 96/43/EY, 26. kesäkuuta 1996, EYVL L 162, 1.7.1996.